लाशों और खून के धब्बों के विजुअल्स स्ट्रॉन्ग तभी बनेंगे जब एंकर अपनी दमदार आवाज में खनक-खनक कर लोगों को बताएगा-बताएगी कि देखिए, आतंक-दहशतगर्दी का ये खेल. आज इंसानियत शर्मशार हो गई, मासूम बच्चों की रूह कब्ज करने आए फरिश्तों का भी दिल दहल गया होगा, कांप गया होगा, जब आसामान से उतरकर उन्होंने धरती पर ये मंजर देखा होगा. देखिए, इस लाल खून को, देखिए इन दीवारों को, इन किताबों को, कुर्सी-टेबल-मेज-कुर्सी-बगीचे सबको ध्यान से देखिए. ये सब उस खौफनाक मंजर के मूक गवाह हैं. देखिए इन सबको और सोचिए. देखिए क्योंकि ये सब हम दिखा रहे हैं. क्योंकि मैं बोल रहा हूं-रही हूं, सो देखिए. और अकेल मत देखिए. अपने पूरे परिवार को दिखाइए. पूरा परिवार टीवी के सेट से चिपककर सिर्फ हमारा चैनल देखिए क्योंकि घटना की पहली और EXCLUSIVE तस्वीरें सिर्फ और सिर्फ हमारे पास हैं. अभी कहीं मत जाइए. अभी मौत के तमाशे की कुछ और EXCLUSIVE PICTURES हमारे पास आ रही हैं. हम आपको पल-पल की खबर दे रहे हैं, देते रहेंगे. अरे दर्शकों, हमारा वश चलता और उन कमबख्त आतंकवादियों ने हमें पहले ही मेल-वेल कर दिया होता, जैसा वो आतंकवादी घटना के बाद हमें मेल करके हमले की जिम्मेदारी लेते हैं, तो हमलोगों ने चुपचाप अपने ओबी वैन वहां फिट कर दिए होते. हम तो मासूम बच्चों को गोली मारने, उन्हें तड़पकर जमीन पर गिरने, उनके लहुलुहान होने और छटपटाने-मरने, सबके लाइव विजुअल्स आपको दिखा देते. हां एडिटर साहब कहते तो विजुअल को BLUR यानी धुंधला जरूर कर देते लेकिन इतना ही धुंधला करते कि आपको सब दिख जाए. हत्या के लाइव विजुअल्स देखकर आपके रोंगटे खड़े हो जाएं. आपका बच्चा अपनी मम्मी की गोद में दुबक जाए, वो इतना डर जाए कि अगले दिन स्कूल जाने से मना कर दे और कह दे कि मम्मी, मैं स्कूल नहीं जाऊंगा, वहां आतंकवादी आते हैं, हमें भी गोली मार देंगे. मैं मरना नहीं चाहता मम्मी. मैं स्कूल नहीं जाऊंगा.